b'\n_START_ARTICLE_\nISO 4217\n_START_PARAGRAPH_\nL\'ISO 4217 \xc3\xa9s un est\xc3\xa0ndard internacional que descriu codis de tres lletres per definir els noms de les monedes, establerts per_NEWLINE_l\'Organitzaci\xc3\xb3 Internacional per a l\'Estandarditzaci\xc3\xb3, coneguda per les sigles en angl\xc3\xa8s ISO._NEWLINE_Les dues primeres lletres del codi s\xc3\xb3n les dues lletres del codi de pa\xc3\xafsos de l\'ISO 3166-1 (els quals s\xc3\xb3n molt semblants als que s\'utilitzen per a dominis de primer nivell a Internet) i la tercera lletra fa refer\xc3\xa8ncia a la primera paraula de la mateixa moneda. Aix\xc3\xad doncs, la moneda del Jap\xc3\xb3 \xc3\xa9s JPY (JP per Japan i Y de yen). Aix\xc3\xb2 elimina el problema causat pels noms de d\xc3\xb2lar, franc i lliura, usats en dotzenes de pa\xc3\xafsos diferents, tots ells amb valors completament diferents. Igualment, si s\'ha produ\xc3\xaft una revaluaci\xc3\xb3 de la moneda, l\'\xc3\xbaltima lletra del codi corresponent es canvia per distingir-la de la moneda antiga. En alguns casos, la tercera lletra \xc3\xa9s la inicial de "nou" en la llengua d\'aquell pa\xc3\xads, per distingir-la de l\'antiga moneda que ha estat revaluada; tamb\xc3\xa9 pot ser que es posi una lletra diferent a la que indica "nou", sobretot en casos en qu\xc3\xa8 la moneda ha estat objecte de diverses revaluacions. Exemples de tot aix\xc3\xb2 els podem veure en el peso mexic\xc3\xa0 (MXN) i la lira turca (TRY), en qu\xc3\xa8 la darrera N i Y, respectivament, corresponen a l\'espanyol nuevo i al turc yeni. Pel que fa als altres canvis, tenim per exemple el ruble rus, que va canviar de RUR a RUB, en qu\xc3\xa8 la B prov\xc3\xa9 de la tercera lletra de la paraula "ruble"._NEWLINE_Tamb\xc3\xa9 hi ha un codi num\xc3\xa8ric de tres d\xc3\xadgits assignat per a cada moneda, de la mateixa manera que cada estat t\xc3\xa9 un codi de tres d\xc3\xadgits en l\'est\xc3\xa0ndard ISO 3166-1._NEWLINE_La norma ISO 4217 tamb\xc3\xa9 defineix les relacions entre la unitat monet\xc3\xa0ria principal i les seves subdivisions. Sovint aquestes subdivisions s\xc3\xb3n en c\xc3\xa8ntims o cent\xc3\xa8sims, tot i que tamb\xc3\xa9 els d\xc3\xa8cims o els mil\xc2\xb7l\xc3\xa8sims s\xc3\xb3n prou habituals. Algunes monedes no tenen subdivisions. En altres casos, la unitat monet\xc3\xa0ria principal t\xc3\xa9 tan poc valor que la moneda fraccion\xc3\xa0ria ja no s\'utilitza (per exemple el sen japon\xc3\xa8s, el c\xc3\xa8ntim del ien). Maurit\xc3\xa0nia no fa servir una subdivisi\xc3\xb3 decimal, ja que 1 ouguiya s\xc3\xb3n 5 khoums, i Madagascar t\xc3\xa9 l\'ariary, que equival a 5 iraimbilanja._NEWLINE_L\'ISO 4217 inclou codis no nom\xc3\xa9s per a les monedes, sin\xc3\xb3 tamb\xc3\xa9 per als metalls preciosos (or, plata, pal\xc2\xb7ladi i plat\xc3\xad; normalment mesurats en unces) i per a algunes altres entitats usades en les finances internacionals, com per exemple els "drets especials de gir". Tamb\xc3\xa9 hi ha codis utilitzats com a prova (XTS) i per indicar l\'abs\xc3\xa8ncia de transaccions monet\xc3\xa0ries (XXX). Tots aquests codis comencen amb la lletra "X". Els metalls preciosos usen "X" m\xc3\xa9s el s\xc3\xadmbol qu\xc3\xadmic del metall; la plata, per exemple, \xc3\xa9s XAG. Com que l\'ISO 3166-1 no assigna mai codis de pa\xc3\xafsos que comencin amb "X", l\'ISO 4217 pot fer servir els codis comen\xc3\xa7ats amb "X" per a monedes no espec\xc3\xadfiques d\'un pa\xc3\xads determinat sense risc de coincidir amb futurs codis de pa\xc3\xads._NEWLINE_Les monedes supranacionals, com el d\xc3\xb2lar del Carib oriental, el franc CFP, el franc CFA de l\'\xc3\x80frica Central i el franc CFA de l\'\xc3\x80frica Occidental, tamb\xc3\xa9 es representen amb codis que comencen amb "X". Amb tot, per\xc3\xb2, l\'euro es representa amb el codi EUR; encara que EU no sigui un codi nacional ISO 3166-1, igualment s\'ha fet servir, i per aix\xc3\xb2 s\'ha hagut d\'afegir EU als codis reservats de l\'ISO 3166-1 per representar la Uni\xc3\xb3 Europea. El precedent de l\'euro, la unitat de compte europea o ecu, tenia el codi XEU._NEWLINE_Amb el pas del temps, es van creant noves monedes i se\'n deixen d\'utilitzar d\'altres. Com a resultat, la llista dels codis s\'ha d\'actualitzar de tant de tant. L\'ag\xc3\xa8ncia de manutenci\xc3\xb3 (MA) de l\'ISO 4217, la British Standards Institution, \xc3\xa9s la responsable de gestionar la llista dels codis.'